## Program pomoćničkog ispita za zanimanje puškar

### NN 12/2010 (25.1.2010.), Program pomoćničkog ispita za zanimanje puškar

MINISTARSTVO GOSPODARSTVA, RADA I PODUZETNIŠTVA

270

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

PUŠKAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja puškar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja a u skladu s nastavnim planom i programom za zanimanje puškar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Rastavljanje i sastavljanje lovačkoga i sportskog oružja | Izabrati alate, izvesti postupak rastavljanja oružja, utvrditi ispravnost dijelova, zamijeniti neispravne dijelove i izvršiti sastavljanje i izvršiti kontrolu.  Primjer: Rastavljanje i sastavljanje lovačke puške sačmarice – jednocjevne poluautomatske |
| Ispitivanje i prilagođivanje funkcija i stavljanje u pogon lovačkoga i sportskog oružja | Pripremiti alate, izvesti postupak ispitivanja i namještanja funkcija koje su bitne za ukupnu ispravnost oružja.  Primjer: Ispitivanje i namještanje ciljnika |
| Toplinska obrada i zaštita površina | Predvidjeti postupak toplinske obrade, ispitati tvrdoću izratka, pripremiti kupke za bruniranje ili luženje te izvršiti postupak bruniranja ili luženja  Primjer: Izvršiti bruniranje lovačke puške s glatkim cijevima |
| Izrada dijelova i sklopova ručnom obradom | Odabrati postupak ručne obrade, alate i materijale te koristeći tehničku dokumentaciju samostalno izraditi i izvršiti kontrolu dijela ili sklopa.  Primjer: Izrada udarnog kokota lovačke puške |
| Izrada dijelova i sklopova strojnom obradom | Izabrati postupak strojne obrade, alate, materijale i parametre obrade te koristeći tehničku dokumentaciju samostalno izraditi i izvršiti kontrolu dijela ili sklopa, vodeći računa o osnovnim pravilima zaštite na radu  Primjer: Izrada udarne igle pištolja M57 |
| Izrada nemetalnih dijelova kod lovačkog i sportskog oružja | Izabrati postupak izrade, alate i materijale te koristeći tehničku dokumentaciju samostalno izraditi i izvršiti kontrolu dijela ili sklopa  Primjer: Obrada drvenog kundaka lovačke puške |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Provjeriti radnu sigurnost lovačkog i športskog oružja | Izvesti funkcionalno i kontrolno gađanje lovačkim i sportskim oružjem.  Primjer: Izvesti funkcionalno i kontrolno gađanje lovačkom puškom |
| Strojna obrada | Pripremiti sredstva za stezanje, izabrati parametre i učvrstiti alate te izvesti zadani postupak na alatnom stroju.  Primjer: Izrada donosaća metka |
| Ručna obrada | Pripremiti materijal, alat, izabrati postupak izrade i izvesti postupak ručne obrade na uratku.  Primjer: Savijanje lima nabojnika oko kalupa |
| Čišćenje i zaštita lovačkog i sportskog oružja | Izabrati sredstva i pribor za čišćenje i zaštitu te izvesti postupak čišćenja kao i zaštitu metalnih i nemetalnih dijelova oružja  Primjer: Konzerviranje pištolja |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju puškar.

|  |  |
| --- | --- |
| Nastavna područja | Očekivani ishodi učenja |
| Tehničko crtanje | Prepoznati vrste crteža i navesti standarde i propise koji reguliraju izradu tehničko-tehnološke dokumentacije.  Izraditi nacrt i kotirati predmete i jednostavnije sklopove oružja.  Definirati tolerancije i znakove kvalitete obrade na tehničkim crtežima, izabrati tolerancije iz tablica i proračunati tolerancije provrta i osovina.  Razraditi tehničko-tehnološku dokumentaciju koristeći kataloge i tvorničke upute za pojedine dijelove i sklopove oružja te montaže sklopova. |
| Toplinska obrada | Izložiti osnovne pojmove toplinske obrade.  Definirati međusobnu ovisnost temperature i brzine hlađenja kod toplinske obrade.  Prezentirati postupak žarenja materijala.  Definirati strukturu materijala nakon kaljenja u ovisnosti o brzini hlađenja.  Objasniti razliku između popuštanja i poboljšavanja.  Izložiti primjenu cementiranja i nitriranja u praksi na dijelove naoružanja.  Izabrati tip peći za toplinsku obradu. |
| Obrada odvajanjem čestica | Izložiti osnovne pojmove o geometriji reznih alata, vrstama strugotine i parametrima rada.  Prikazati postupke tokarenja i primjenu odgovarajućih alata.  Definirati postupke glodanja, odabrati alate i naprave za stezanje kod glodanja.  Izložiti osnovna znanja o postupcima blanjanja i alatima za blanjanje.  Prezentirati postupke piljenja materijala.  Definirati postupke provlačenja i izbor alata za provlačenje.  Definirati primjenu i odabir postupaka završnih finih obrada. |
| Obrada deformacijom | Izložiti osnovne pojmove o svojstvima materijala za obradu deformacijom.  Definirati osnovne alate i postupke odsijecanja materijala.  Prikazati osnovne postupke savijanja, valjanja i prešanja materijala te izabrati alate.  Definirati osnovne parametre i postupke kovanja materijala. |
| Obrada i zaštita površine | Izložiti osnovne pojmove o brušenju i poliranju metalnih površina.  Izabrati postupke obrade otvrdnute površine.  Definirati postupke obrade površina izrađenih od umjetnih i prirodnih materijala.  Prikazati postupke bruniranja i luženja.  Opisati postupak konzerviranju. |
| Naoružanje i održavanje naoružanja | Objasniti postupak izrade i montaže naoružanja u praksi.  Definirati osnovne pojmove tehnološke razrade izrade i montaže dijelova.  Razraditi tehnološki postupak izrade i montaže dijela naoružanja uz uporabu skica, tablica, dijagrama, standarda, propisa i drugih dostupnih podataka. |
| Elektrotehnika i električni strojevi | Definirati pojmove: električni naboj, električni napon, struja i otpor.  Prikazati međusobnu ovisnost napona, struje i otpora u električnom strujnom krugu. Izložiti opasnosti od električne struje za osobe.  Izložiti primjenu propisa i mjera zaštite za sprječavanje nezgoda od strujnog udara.  Izmjeriti struju i napon u istosmjernom strujnom krugu ampermetrom/voltmetrom i univerzalnim instrumentom.  Definirati jedinice za rad i snagu. Preračunati vrijednosti mjernih jedinica.  Definirati električno polje i njegovu tehničku važnost.  Definirati magnetsko polje električne struje, njegove zakonitosti i tehničko značenje  Prikazati karakteristične veličine izmjeničnih struja i napona te znati njihove jedinice. |
| Elektronika | Prikazati fizikalne osnove i temeljna svojstva poluvodičkih komponenata (dioda, tranzistora i tiristora).  Izložiti strujno-naponska obilježja i mogućnosti primjene (sklopovi) u područjima zaštite i upravljanja kod oružja.  Definirati nazive, raspored i funkciju izvoda elektroničkih komponenata (diode, tranzistori, tiristori, operacijska pojačala, digitalni sklopovi).  Izložiti osnovne pojmove karakterističnih parametara, poluvodičkih elektroničkih komponenata i njihovu praktičnu važnost.  Prezentirati primjenu pojedinih elektroničkih komponenata u karakterističnim sklopovima naoružanja.  Prikazati ulogu sklopova u sustavu upravljanja u uređajima precizne mehanike i naoružanja. |
| Osnove balistike s elementima gađanja | Opisati ulogu baruta kao izvora energije. Interpretirati tlak barutnih plinova u cijevi.  Definirati otpore u cijevi vatrenog oružja.  Prezentirati zakone o gibanju težišta projektila u praznom prostoru i otpornoj sredini. |
| Naoružanje i održavanje naoružanja | Iskazati definicije osnovnih pojmova tehnološke razrade.  Razraditi tehnološki postupak izrade i montaže dijela naoružanja uz uporabu skica, tablica, dijagrama, standarda, propisa i drugih dostupnih podataka.  Razraditi tehnološke postupke montaže dijelova naoružanja. |
| Finomehanički elementi i elementarni sklopovi | Izložiti opće zahtjeve koji se postavljaju za finomehaničke konstrukcije.  Prikazati postupke obrada u finomehanici.  Objasniti važnost, vrste, materijal i područje primjene osnovnih finomehaničkih elemenata i elementarnih sklopova.  Dimenzionirati osnovne finomehaničke elemente i elementarne sklopove. |
| Finomehanički spojevi | Izložiti tehnologije spajanja materijala (lemljenje, zavarivanje, lijepljenje, utaljivanje, spajanje kitom).  Objasniti tehnologije spajanja materijala plastičnom deformacijom (zakivanje, porubljivanje, pregibanje, preklapanje).  Izložiti tehnologije spajanja materijala elastičnom deformacijom (stezni spojevi, uprešani spojevi, klinjenje, uvrtanje). |
| Finomehanički sklopovi | Definirati, vrste, materijal i područje primjene osnovnih finomehaničkih sklopova.  Dimenzionirati osnovne finomehaničke sklopove. |
| Matematika u struci | Izračunati materijalne troškove, vrijeme izrade i cijenu usluge.  Izraditi predračun za jednostavan popravak ili servis oružja.  Izračunati plaću djelatnika.  Izraditi jednostavan proračun iz područja naoružanja (sile, radnje, brzine, snage, trenja). |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Kako je naučnik pripremio tehničko -tehnološku dokumentaciju | 0 – 10 |  |
| Priprema radnog mjesta i red u radionici | 0 – 10 |  |
| Izbor postupaka, pribora, alata i materijala na osnovi tehničke dokumentacije | 0 – 10 |  |
| Izvođenje postupaka zadanog uratka | 0 – 30 |  |
| Način rukovanja alatima i priborom | 0 – 15 |  |
| Brzina i spretnost te vrijeme izrade uratka | 0 – 15 |  |
| Racionalnost u trošenju materijala i energije | 0 – 10 |  |
| Korištenje tehničko-tehnološke dokumentacije | 0 – 10 |  |
| Mjerenja i ispitivanja gotovih uradaka | 0 – 10 |  |
| Mjere zaštite na radu | 0 – 10 |  |
| Završni izgled uratka | 0 – 10 |  |
| UKUPNO: | 0 – 140 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-55

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-270